
Forfatterens merknad: Dette er et skjønnlitterært verk som springer ut av min fantasi, men er inspirert av egne og andres erfaringer i underholdningsbransjen. For å unngå eventuelle misforståelser vil jeg understreke at ingen av karakterene eksisterer i virkeligheten, i hvert fall ikke så vidt jeg vet.

Denne boken er dedikert til mine kjære søstre, Jenny og Helene


Cilla

Senere

Det står tomme vinglass og tallerkener med rester av juleskinke og Janssons fristelse på bordet i garderoben. Musikerne sitter rundt omkring og hun føler seg varm innvendig.

Hvorfor gjør hun ikke dette litt oftere? Tar seg tid til å slappe av med hele gjengen etter et show i stedet for å skynde seg videre. Det er flaut å innrømme, men Cilla ble faktisk glad for at Klara, den andre sangeren i årets juleshow, hadde det travelt med å komme seg hjem i kveld. Alle gutta i bandet blir så anstrengte når hun er med, og det er jo ikke så rart sånn som hun holder på med å hoppe fra kne til kne. Nå er alle rolige, og de kan snakke sammen på en annen måte, også med Cilla, som ellers ofte havner i bakgrunnen. Noen synes det er rart, spesielt nå som hun ikke bare eier showet, men til og med hele festetasjen, men Cilla har egentlig ikke et behov for å være midtpunktet. Ikke som Klara, som vil bli hørt og sett hvor enn hun er. Men i kveld innså Cilla hvor mye hun har savnet å kunne sette seg ned, nippe til litt vin og prate om alt mellom himmel og jord. Både om det som skjedde under kveldens show og helt andre ting fra det virkelige livet. Ting hun gått glipp av det siste året mens hun var helt begravet i jobb og nærmest fanget her oppe i festetasjen. Det har ikke vært mange gangene hun har kunnet forlate Plan tre og ta fri siden hun la til festplanlegger på CV-en. Men nå er det bare to uker til jul og hun lengter etter late dager med familien.

– Så dere kvinnen som satt nærmest scenen i kveld, sier gitaristen. – Jeg trodde hun skulle spise deg opp med øynene, ler han og ser på bassisten.

– Ja, der kunne du fått deg noe, ler trommeslageren.

– Fy faen, sier bassisten.

– Er det noen som vil ha litt mer vin? spør Cilla.

– Nei, nå må jeg gå, sier bassisten, og de andre reiser seg også og begynner å kle på seg.

– Takk igjen for en strålende jobb i kveld, sier Cilla.

Når de har gått, tar hun en rask sving i lokalet, men ser ingen av jentene, så hun går tilbake for å skifte. Etter litt famling finner hun glidelåsen i ryggen på paljettkjolen og lar den så falle i en raslende haug på gulvet. Når hun endelig får av seg hold in-strømpebuksene, kan hun puste ut og dessuten slippe ut magen. Hun kaster strømpebuksene over stolen og gisper når hun ser seg selv i speilet. Den mørkegrå øyenskyggen har sklidd ned og lagt seg under øynene. Det er i og for seg ikke så rart ettersom kveldens show føltes som en lang treningsøkt. Hun ler når hun tenker på at ingen av musikerne, som akkurat satt og snakket med, kommenterte at hun så ut som en vaskebjørn.

Hun skifter til en komfortabel stretchbukse og en genser og går inn på kontoret i naborommet. Det er uvanlig stille ute i lokalet, men hun antar at personalet er på kjøkkenet og rydder det siste.

Når hun tenker på kjøkkenet og Kristian, kokken, får hun vondt i magen. Han har en evne til å forpeste tilværelsen for både henne og resten av personalet, og hun vet hva hun må gjøre. Det kan ikke utsettes lenger. Men det skal være juleselskaper her nesten hver kveld de neste ukene, og hun klarer seg ikke uten kokk. Og hvordan skal hun finne en ny som vil ta over dette litt annerledes opplegget?

Hun har hørt mange merkelige historier om restaurantbransjen, men hun hadde aldri trodd at hun skulle behøve å være redd for sin egen kokk. Dette året har virkelig lært henne om hvordan mennesker fungerer, men framfor alt har hun lært mye om seg selv.

Hun er nok ikke en god kokk.

Vel framme ved skrivebordet konstaterer hun at Julia ikke har lagt inn kveldens kontanter som hun pleier, så Cilla går på kjøkkenet for å se om hun og de andre jentene er der. Men der er det både mørkt og tomt.

Hvor er alle sammen?

Milly, Alva og Julia skulle bli igjen for å rydde etter de siste gjestene, men ingen av dem er her. Cilla går forbi den tomme baren og svinger inn i den mørklagte festetasjen. Huden hennes begynner å nuppe seg. Bordene ser ut til å være tørket og lysene er av.

Kan jentene ha gått ut i vifterommet, der alkoholen står? Hun åpner døren. Der inne er det helt stille og rolig, i alle fall så stille som det kan være i et rom fylt med vifter og diverse maskiner, men hun kan ikke høre en eneste bevegelse eller stemme. Ikke engang den hamrelyden som bare oppstår om natten når hun er alene i lokalet. Cilla grøsser og smeller igjen døren.

Har de virkelig latt henne være igjen her alene uten å si noe? Det ligner ikke dem, og det er spesielt ikke likt Milly, som har hatt hovedansvaret i kveld.

Har de i det hele tatt låst inngangen nede i Storgatan? Det må de vel ha gjort, ellers kan jo hvem som helst ta seg inn på kjøpesenteret i natt. Hun skjønner at hun må gå ned og sjekke. For sikkerhets skyld tar hun med seg både nøklene og en saks og bestemmer seg for å ta trappene. Den store, tunge døren knirker når hun åpner den, og det er som å gå inn i en skrekkfilm, men hun fyrer seg nok unødvendig opp, som vanlig.

Irritasjonen vokser når hun ser at jentene ikke engang har slukket lysene i trappeoppgangen. Herregud, det er jo det viktigste av alt i dette huset, med tanke på at hele bygningen brant ned til grunnen for noen år siden, og det vet de veldig godt. Raskt bøyer hun seg ned og blåser ut lys etter lys på trappeavsatsene. Hun blir helt svimmel og må holde seg i rekkverket for ikke å besvime. Når hun til slutt, hundre trappetrinn senere, kommer ned til inngangsdøren, lener hun seg over rekkverket for å forsikre seg om at ingen gjemmer seg nede ved kjellerutgangen.

Hver gang tenker hun den samme tanken. Hva ville hun gjort hvis det virkelig sto noen der? Løpe opp alle trappene igjen med en galning i hælene? Hun puster voldsomt og skynder seg å lukke porten og går ut mot inngangen. Når hun går den siste biten nedover korridoren, stirrer mannekengene i butikkene på henne med tomme øyne. Cilla fester raskt blikket rett fram for å slippe å se på dem. Hårene i nakken krøller seg når hun tenker på at hun ikke bare er alene i festetasjen, men også i hele kjøpesenteret. Helvete! sier hun til seg selv når hun ser at verken gateskiltet eller faklene er tatt inn. De har altså glemt å låse! Når hun nærmer seg, åpnes dørene automatisk. Det er bekmørkt ute og snøen virvler rundt. Skiltet har veltet og faklene brenner fortsatt. Storgatan er stille og øde, og julelysene som henger mellom fasadene, vaier tvilsomt i snøføyken. Hun skraper raskt opp litt snø og kaster den over flammen. Deretter tar hun opp det tunge skiltet fra bakken og ruller det inn inngangen før hun henter faklene. De ryker fortsatt, så hun tør ikke ta dem inn. Tenk om brannalarmen ble utløst av røyken. Når hun har skrapet opp enda mer snø, måker hun det over flammen til den er helt slukket. Så kaster hun boksen i hjørnet bak gateskiltet og sukker når hun ser de svarte hendene sine.

Ut av ingenting dukker plutselig en ensom og vaklende festløve opp, og han ser overrasket på henne der hun står innenfor glassdørene og fikler med nøkkelen. Cilla strekker seg raskt opp over dørene for å nå låsen, og puster ikke ut før det klikker. I stresset mister hun nøkkelen på gulvet, og når hun bøyer seg ned for å ta den opp, ser hun plutselig et par sko bevege seg mot henne på den andre siden av vinduet.

– Kan du slippe meg inn?

Mannen er langt fra edru og ingen hun vil ha noe nærmere kontakt med.

– Vi har dessverre stengt, og hvis jeg åpner igjen, går alarmen, lyver hun.

– Du vil vel ikke at jeg skal fryse i hjel? babler han.

– Jeg kan ringe til en taxi hvis du vil. Ellers er det jo bare to hundre meter til taxiholdeplassen, sier hun og peker mot torget.

– Jævla kjerring. Hjertet slår hardt.

Når hun snur seg og går tilbake mot døren til trappeoppgangen, banker han på glasset. Hun smeller igjen døren bak seg og løper opp alle trappene. Tør ikke å puste ut før hun har kommet inn i lokalet og kan låse døren. Det her skal hun virkelig ta opp med Milly og gjengen. Tenk om Cilla bare hadde dratt hjem uten å dobbeltsjekke. En ubehagelig følelse av at det er noe som ikke stemmer, skyller over henne.

Hva kan ha skjedd?

Hun går inn i baren for å vaske de skitne hendene og prøver så å ringe Milly, men hun kommer rett til telefonsvareren. Det samme skjer når hun ringer Julia og Alva.

Når Cilla står der i baren, ser hun at både vekslekassa og den lille posen med kveldens inntekter fortsatt står ved siden av kassaapparatet.

– Men hva faen, sier hun høyt.

Hvordan kunne Julia ha latt pengene stå framme på den måten?

Det er så rart at alle tre bare dro, og hvorfor svarer ingen av dem når hun ringer?

Når hun passerer vifterommet med vekslekassa og pengeposen i hånden, smeller det der inne og hun hopper til. Aha, der var det igjen, hamringen.

Hun låser seg inn på kontoret og setter seg ned for å begynne å telle pengene. Etter et par minutter skjønner hun at hun er for oppjaget. Hun vil bare ut herfra, så hun gjemmer pengene på det vanlige stedet, i posen som henger på en krok på veggen. Når hun har tatt på seg jakken og pakket dataen i ryggsekken, går hun inn i garderoben og henter de skitne sceneklærne som skal vaskes før neste show.

Det er stille og tomt i den lange korridoren på vei til heisen. De svarte dørene til toalettene føles truende, som om det skjuler seg farer bak hver eneste dør. Hun øker tempoet. Når hun passerer speilet, slenger hun et blikk på seg selv. Som et pakkesel, tenker hun. Et pakkesel som ser ut som en vaskebjørn i ansiktet. Når hun nærmer seg kjøkkenet, ser hun at det er lys der inne. Lyset kommer til syne i sprekken under døren.

Var det ikke slukket da hun åpnet døren i stad? Hun legger fra seg veskene og går inn for å slukke lyset. Der inne snubler hun nesten over søppelsekken. Hun sparker til den. Har de ikke tatt med den heller?

Nå suser det ikke i ørene lenger, det dunker i hele hodet. Det er flaks at det er et par dager fri nå, så hun har tid til å roe seg ned. Kanskje det er like greit at ingen av jentene svarer, for hun ikke vet hva hun kunne spydd ut akkurat nå. Cilla klatrer over sekken og gir fra seg en ikke fullt så barnevennlig tirade. Det er så mange ting å irritere seg over, selv her inne. For det første må man gå gjennom halve kjøkkenet for å slå på eller skru av lyset, og fryseren brøler nesten som et fly. Hun vil ut herfra. Nå. Når hun har slukket, famlet seg tilbake og åpnet døren, får hun tak i sekken som hun sleper mot heisen, og ser hvordan den legger igjen et vått og stinkende spor etter seg på gulvet, men det blåser hun i. Hun kaster seg fram mot heisknappen, og som vanlig stiller hun seg et stykke fra heisdøren med pulsen dundrende i ørene. Det er sånn hver eneste kveld når hun skal dra hjem. Hun trodde det skulle gå over, men selv om det er et helt år siden hun åpnet denne festetasjen, er hun fortsatt like redd. Kanskje til og med enda reddere enn i begynnelsen. Nå som hun vet hvor mange som kan ta seg inn her. Det er ikke bra at kodebrikken som blant annet bygningsarbeiderne hadde i tiden de jobbet her, fortsatt fungerer. Flere ganger har hun møtt uvedkommende inne i lokalet.

Dørene åpnes, og hun spenner hele kroppen. Hun puster ut når hun ser at heisen er tom og dytter først søppelsekken inn med føttene før hun går inn for å ta seg ned til kjelleretasjen. Der er også husets søppelrom og den eneste måten å komme seg ut herfra om natten.

Når heisen begynner å gå, møter hun sitt eget blikk i speilet og gjesper bredt. Carolas sang begynner å spille i hodet hennes. Se dig omkring, var det det här vi drømde, drømde. E’ det nånting, någonting vi glömde, glömde …

Ja, hva var det hun egentlig drømte? Hun som hadde tenkt at det skulle bli mer tid hjemme med familien nå som hun kun opptrer i Sundsvall. Det stikker av dårlig samvittighet i magen når hun tenker på August og William, selv om hun vet at de har det bra med Henke om kveldene. Men når disse ukene fram til jul er over, blir det bedre. Hun spenner kroppen igjen når heisen stopper i kjelleren. Men hun konstaterer, bærende på en søppelsekk, vesker og ryggsekk, at det ikke virker som om noen vil drepe henne i kveld heller. Det eneste som slår imot henne, er søppellukten. Hun holder pusten og går raskt mot søppelkonteineren for å kvitte seg med den rennende søppelsekken, før hun endelig kan komme seg ut herfra og få puste inn frisk luft.

Det kan ikke være bra for hjertet å alltid være så redd. Hun leste et sted at under en traumatisk hendelse endrer hjernen seg fysisk og nervesystemet kan bli påvirket. Man kan enten havne i en freeze-, fight- eller flight-tilstand, noe som betyr at hjernen fortsetter å oppleve trusler overalt. Det har jo skjedd mye opp gjennom årene, så det er kanskje ikke så rart. Hun må kanskje dra til en psyko…

Hva er det?

Hun stopper midt i steget og hårene på kroppen reiser seg. De vinterstøvlene med en slags pels på toppen kjenner hun igjen. Hvorfor har noen kastet dem i søpla? Og hvorfor står de liksom opp over kanten? Hun går sakte nærmere. Har noen kastet en utstillingsdukke? Hun strekker seg fram mot kanten og pirker på støvlene.

Det er ikke en utstillingsdukke. Når hun ser blodet på fingrene sine, gir hun fra seg et dempet skrik.

Støvlene sitter fast.

På et par menneskebein.

Hun rygger raskt og faller baklengs over veskene og søppelsekken som hun nettopp la fra seg. Selv om hun lander på halebeinet på betonggulvet, kjenner hun ingen smerte.

Hun må bort. Ut herfra.

Nå!



 

De rekker akkurat å gjemme seg bak konteineren. Der står de sammenkrøpet og så stille de kan og holder pusten. Det tar bare et par sekunder før de hører et kvalt skrik og lukker øynene. Hvis de blir oppdaget nå, går alt til helvete. Enda mer enn det allerede har gjort.

Hvordan skal de klare å løse dette her uten å havne der? For drap. Hvordan i helvete skjedde dette?


Cilla

Hun blir sittende på gulvet og stirre på de blodige hendene når det slår henne. Kanskje morderen fortsatt er her inne et sted? Det makabre synet av de blodige støvlene som står opp fra konteineren, gjør at hun mister pusten og kroppen blir fullstendig paralysert.

Hun må bort herfra. Endelig adlyder beina, og hun kommer seg opp før hun styrter mot døren som flyr opp når hun kaster seg mot den. Når hun suser ned gittertrappen, setter den ene hælen seg fast i gitteret og hun bråstopper. I siste sekund får hun tak i rekkverket og klarer å forhindre at hun faller rett ned. Døren bak henne smeller igjen, og det føles som om hun skal kveles. Som om noen kveler henne. Hun rykker og drar i støvelen, og når hælen endelig løsner, kaster hun seg mot ytterdøren.

Hun er ute. Et dypt åndedrag fyller lungene med oksygen før hun kan puste ut. Men ikke i mange sekunder, plutselig innser hun at hun står alene ute i den bekmørke natten og at en morder kanskje er i nærheten. For det er jo slik det må være. Ingen hopper frivillig ned i en konteiner med hodet først. Og blodet på støvlene! Hun presser seg mot husveggen for å ha fri sikt mens hun tar fram telefonen og ringer politiet.

– 112, hva har skjedd?

– Det ligger et lik i konteineren, får hun fram. – Støvlene er blodige.

Til slutt klarer hun å forklare hvor hun befinner seg og legger på. Hjertet slår fort. Hun har funnet et lik. En død person i en søppelkonteiner. Tenk om det henger sammen med at hennes ansatte bare forsvant fra lokalene i natt? Tenk om det har skjedd dem noe?

Mens hun venter på at politiet skal komme, står hun trykket mot husveggen og ringer Henke. Det ringer et par ganger før han våkner, og så ytterligere et par sekunder før han forstår hva hun sier.

– Det er fader ikke sant. Så du virkelig rett? Jeg mener, kan det ikke være at en butikk har kastet en ødelagt utstillingsdukke?

– Tror du ikke jeg ser forskjell på en utstillingsdukke og et par blodige, ekte menneskebein? Jeg har fullt av blod på hendene, hun skriker nesten. – Tror du ikke på meg?

– Selvfølgelig tror jeg på deg, men det høres bare så fryktelig uvirkelig ut. Fy faen. Skal jeg komme ned? spør ham.

– Ja, snufser hun. – Men jeg har jo bilen.

– Jeg tar selvfølgelig bare en taxi, men kan jeg la guttene være alene hjemme? Eller skal jeg ringe foreldrene dine?

– Jeg er bedre om jeg ringer Bianca og Robin. De har sikkert vært på puben, og kanskje er de til og med våkne. Dessuten bor de mye nærmere oss.

– Hvis de kan komme, så kan jo jeg ta bilen deres ned til byen.

– Jeg ringer når jeg får tak i dem.

Hendene skjelver så mye at hun knapt klarer å ringe. Bianca svarer etter et par ring.

– Hvorfor ringer du midt på natten? Har det skjedd noe?

– Ja, det kan man virkelig si. Jeg har funnet et lik i søppelrommet.

– Hvilket søppelrom? Og hva mener du med et lik?

– Et dødt menneske! I søppelrommet under Plan tre.

– Du kødder med meg!

– Dessverre ikke. Men nå kommer politiet. Ring Henke. Han trenger hjelp.

– Helvete! Tror du hun så det?

– Tror ikke det, men jeg er ikke sikker. Kom nå.

– Jeg orker ikke dette. Nå er løpet kjørt.

– Vær stille! Det er umulig å tenke når du roper sånn. Jeg fikser dette. Bare gjør som jeg sier. Politiet er her sikkert snart. Vi må opp igjen før de kommer.


Cilla

Når hun ser politibilene som kommer og parkerer utenfor kjøpesenterets vareinntak, senkes skuldrene litt. Nå kan det vel ikke skje henne noe?

– Var det du som ringte? spør en av politibetjentene.

– Ja, det var meg.

– Fryser du, skal vi hente et teppe til deg? spør hun.

Cilla nikker og kjenner at hun hakker tenner. Den snille politibetjenten er raskt tilbake med et teppe som hun pakker rundt Cilla.

– Kan du slippe oss inn og vise vei?

Cilla nikker igjen og innser at hun har mistet taleevnen. Hun famler med kodebrikken og mister den to ganger i snøen. Hendene skjelver så mye at det er vanskelig å holde brikken mot kodelåsen, men til slutt klarer hun å åpne og slipper dem inn. Betjentene går bak henne opp gittertrappen før de kommer til den neste døren som leder inn til vareinntaket og søppelrommet.

– Der, sier hun og peker på konteineren. – Må jeg gå inn?

– Nei, du kan bli her. Vi vil gjerne snakke mer med deg om en stund. Har du noen som kan komme og være sammen med deg?

– Mannen min er på vei hit.

Cilla setter seg på den harde og ukomfortable gittertrappen. Politiet går inn og ut, enda flere betjenter kommer og de setter opp sperrebånd og snakker høyt i radioen. Overalt er det folk som løper fram og tilbake rundt henne. Telefonen ringer, og det er Henke.

– Nå står jeg utenfor her. Kan du slippe meg inn?

Cilla reiser seg på ustø bein og går mot døren og åpner den. Der står han, med rufsete hår og med øyne som knapt har åpnet seg ennå. Hun kaster seg inn i armene hans.

– Elskling, dette er fader ikke sant, sier han igjen.

Tårene renner sakte nedover kinnene hennes, men det tar ikke lang tid før hun begynner å hulke ukontrollert.

– Skal vi sette oss et sted?

Hun nikker, og de går og setter seg på trappen igjen. De sitter der sammen og ser på at politiet gjør jobben sin.

– Våknet guttene før du dro? spør Cilla når hun har roet seg.

– De sov, og merket ingenting da Bianca og Robin kom.

– Så bra at de kunne komme så fort.

Cilla ser en kjent person komme gående mot henne og hun kjenner at hun blir varm i kinnene.

– Hei, Cilla, lenge siden sist, sier han og rekker fram hånden.

– Hei, Mårten, svarer hun og tar hånden hans. – Dette er Henke, mannen min, legger hun til og henvender seg til Henke.

Mårten strekker ut hånden.

– Mårten Glanz, politiinspektør. Cilla og jeg møttes for et par år siden oppe på Södra berget i forbindelse med de tragiske drapene, da vi var innestengt på hotellet. Hvor lenge siden er det egentlig, Cilla?

– Det må snart være tre år siden. Ja, ved nyttår er det tre år siden alt skjedde der oppe.

– Jo takk, jeg var jo også der en stund. Det glemmer man ikke med det første, sier Henke.

– Nei, virkelig ikke, sier Mårten.

Cilla synes at han ler litt og hun vrir seg.

– Og nå skjer det igjen. Du er virkelig der det skjer, du.

– Ikke frivillig i alle fall, sier Cilla.

– Det skjønner jeg, sier han. – Uansett, kan du fortelle om hendelsesforløpet her i natt i korte trekk?

– Jeg har et selskapslokale i øverste etasje, og da jeg hadde stengt og ryddet etter kveldens arrangement, skulle jeg kaste søpla i konteineren, og det var da jeg så støvlene. Da jeg prøvde å flytte dem for å kaste søpla, skjønte jeg at de satt fast på et par bein. Støvlene var blodige, men det forsto jeg ikke før jeg tok på dem.

Cilla ser på hendene, som fortsatt har blodspor på seg, selv om hun prøvde å vaske det bort i snøen utenfor.

– Ok, kan du fortelle om kvelden og om det var noe eller noen som virket annerledes eller som oppførte seg rart?

– Alt var som det pleier. Det var mye folk, jeg sto først på scenen og sang med bandet mitt, og da showet var over, satt jeg i garderoben en stund sammen med musikerne. Det er uvanlig, for vanligvis hjelper jeg alltid til med noe ute i lokalet. Men nå satt jeg der inne en god stund før alle dro hjem.

– Vet du når musikerne dro hjem?

Cilla prøver å regne ut når det kan ha vært.

– Kanskje rundt klokken ett. De ble værende uvanlig lenge etter showet, men vi hadde det koselig, så …

– Hvilken vei tar de for å komme seg ut etter en showkveld?

– Dessverre må de som regel ta denne veien, søppelveien, som vi pleier å kalle den, når vi har låst inngangen ut mot Storgatan. Men jeg vet ikke hvilken vei de tok i natt.

Inngangen var ikke låst da de dro herfra.

– Når pleier dere å låse inngangen ut mot Storgatan?

– Når alle gjestene har dratt, går en av oss ned og låser, men da jeg kom ut av garderoben hadde personalet gått hjem uten å låse. De sa ikke engang noe før de dro herfra og det er veldig rart. Det pleier de ikke å gjøre.

– Kan du skrive en liste med navn og telefonnumre til alle som jobbet i kveld? Både musikerne og dine ansatte.

Cilla nikker igjen.

– Kan vi gå opp i lokalet så jeg kan hente papir der? Kanskje jeg skal sette på litt kaffe også, hvis dere vil?

– Det tror jeg folk ville satt stor pris på, så gjerne det, sier han og legger hånden på armen til Cilla. – Må man ta heisen for å komme seg opp, eller finnes det en annen måte?

– Vi kan ta denne trappen, sier Cilla. – Da slipper vi å gå inn der igjen, sier hun og nikker mot søppelrommet.

Cilla, Henke og Mårten går opp trappene sammen og det dundrer for hvert steg de tar.



 

– Vi har bare noen få minutter på oss. Sørg for å få med alt, og følg etter meg. Den minste lyd og vi er avslørt. Jeg kan høre dem komme opp trappene nå. Fort deg, men vær musestille for faen!


Cilla

Når de har gått opp alle etasjene, åpner Cilla døren, går inn og skrur på lyset i lokalet.

– Oi, så fint det er her inne, sier Mårten.

– Ja, det er det, men det er slitsomt at folk kan ta seg inn her når som helst, og det snør inn gjennom balkongdørene der oppe, sier hun og peker på avsatsen der alle balkongdørene leder ut mot terrassen. – Og det lukter kloakk hver kveld i sjutiden …

Mårten avbryter henne.

– Hva mener du med at folk kan ta seg inn her?

– Det virker som at halve byen fortsatt kan komme seg inn med kodebrikkene de fikk da de var her og bygde lokalet. I tillegg har flere av butikkene lager lengst inne i vifterommet, sier Cilla og peker på døren.

– Ok, det høres rart ut at andre kan ta seg inn i lokalene dine. Leier du dem ikke?

– Jo, og jeg har sagt ifra mange ganger, men de på Norrsidan sier at det ikke stemmer. De sier at det bare er jeg og mine ansatte som kan ta seg inn her, og selvfølgelig eiendomsforvalterne og de som har lager der inne. Dessuten påstår de at heisnøklene deres bare kan ta dem direkte inn i vifterommet, men det er ikke sant. Det er jo bare å gå gjennom døren der.

– Du bør kunne kreve at de gjør noe med det, sier Mårten, og Cilla sukker.

– Jeg har prøvd i snart et år.

– Ok, men du så ingen som ikke burde ha vært her i kveld?

– Det er vanskelig å si, det var jo så mange gjester at jeg ikke ville lagt merke til om det var noen uvedkommende iblant dem.

– Det skjønner jeg.

– Men det er som sagt veldig rart at personalet dro herfra uten å si noe. Ingen av dem svarer når jeg ringer heller.

Cilla reiser seg og går mot kjøkkenet.

– Jeg skulle jo sette på kaffe, sier hun.

– Du får skrive ned alles kontaktinformasjon, så skal vi snakke med dem. Ikke noe annet som virket rart? spør Mårten.

– Det må være at det hamrer der inne annenhver kveld, sier hun og nikker mot vifterommet igjen. – Men det er ingen som tror meg når jeg forteller om det. Ikke du engang, sier hun og snur seg mot Henke.

– Vi har jo sittet her noen netter og ventet på de hammerslagene, du og jeg, men da har vi ikke hørt noe.

– Jeg vet. Det er bare når jeg er her alene at det skjer. Jeg holder kanskje på å bli gal, etter alt som har skjedd de siste årene.

– Du var også involvert i den kidnappingshistorien på en eller annen måte? Jeg husker du fortalte meg om det sist vi så hverandre.

– Du mener det som skjedde med Bianca?

– Ja, det het hun. Det var en forferdelig historie, sier Mårten.

– Det endte i hvert fall bra. Hun er barnevakt hjemme hos oss nå.

– Har dere fortsatt å holde kontakten?

– Ja, hun er nesten som en datter for meg, og hun er jo dessuten sammen med Robin, hvis du husker ham?

– Nja, hvem er det?

– Det er en lang historie, men jeg møtte ham i forbindelse med alt som skjedde ved åpningen av kjøpesenteret for et par år siden.

– Det virker ikke som underholdningsbransjen er noe å leke med, sier Mårten og smiler litt.

– Nei, virkelig ikke, sier hun og åpner døren til kjøkkenet. Cilla går inn, setter på kaffe og setter fram kopper på trallen.

Hun legger en haug med mintcrispsjokolader i en bolle og heller melk i en mugge. Det går unna i en rykende fart, og hun innser at det er helt vilt at hun nå lager kaffe og serverer en gruppe politibetjenter, mens hun bare for en time siden fant en død person. Som om politiet var gjester. Men hun gjør det på automatikk og innser at hjernen hennes alltid er innstilt på å servere.

– Kan vi komme oss opp hit via heisen, eller må vi ta trappene? spør Mårten.

– Jeg kan nullstille heisen med en knapp inne i baren så den låses opp. Da kan dere kjøre opp og ned som dere vil.

– Så bra, da sier jeg ifra til kollegene mine der nede at de kan få kaffe her når de har tid. Forresten, kan hvem som helst nullstille heisen, eller må man ha en spesialnøkkel for det?

– Det er bare å trykke på denne knappen, så låses den opp, sier Cilla og lener seg fram over bardisken. Når vi har fester og konferanser, må gjestene kunne kjøre opp og ned som de ønsker.

– Ok, og ellers må man ha en brikke med en spesiell kode for å kunne ta seg opp?

Cilla nikker, og samtidig både ser og lukter hun sporet som søppelsekken etterlot seg tidligere i kveld. Hun går inn på vaskerommet og henter en mopp.

– Skal jeg hjelpe deg? spør Henke.

– Det er ikke nødvendig, det føles bedre å ha noe å gjøre enn å bare sitte stille og tenke.

– Klarte du å se hvem det var som lå i konteineren? spør Henke.

– Nei, jeg ville ikke se. Det var nok med at jeg kjente at det var et par bein i støvlene.

Det plinger når heisen kommer opp, og to andre politibetjenter kommer inn.

– Her er det kaffe, sier hun.

Hun skjenker en kopp til både seg selv og Henke, og så går de og setter seg ved et av bordene.

Mårten tar koppen sin og kommer og setter seg overfor Cilla.

– Teknikerne gjør sitt der nede og alt er sperret av, men det vil ta tid før vi er klare. Jeg ville satt pris på om du uansett kunne bli her, sier han og ser på Cilla. – Når vi har fått listen over alle navnene, kommer vi til å kontakte dem, og det beste ville vært om vi kunne møte alle her så snart som mulig.

– Ja, jeg fikser det nå, sier hun og reiser seg for å gå inn på kontoret.

Hun ser seg rundt på veien dit, men alt ser likt ut som da hun forlot det. Når hun kommer tilbake med papir og penn, gir hun det til Henke.

– Ok, hva skal jeg gjøre med dette? spør ham.

– Jeg slår opp navn og nummer på telefonen og så skriver du. Når de er ferdige, gir hun listen til Mårten.

– Vet du hvem som ligger der nede? Altså i søppelkonteineren? spør Cilla.

– Det tør jeg ikke svare på ennå. Vet du?

– Nei, men jeg tror jeg kjente igjen støvlene, jeg håper ikke det stemmer.

– Det er ikke vits å spekulere før vi vet noe sikkert, sier han før han reiser seg og går inn i heisen igjen for å dra ned til kollegene.

Først da slår det henne at hun ikke skrudde på lyset da hun gikk inn på kjøkkenet for å koke kaffe. Den var allerede på, igjen. Hun grøsser. Var det noen her da hun sto utenfor og ventet på politiet? Eller har det vært noen her hele tiden? Hun må si det til Mårten når han kommer tilbake, tenker hun og setter seg nærmere Henke.

